เงินจะไม่หมุน ?
*กลายเป็นเรื่องเป็นราวขึ้นมาในทันที และกำลังเม้าท์แตกอย่างกว้างขวางว่า ระหว่าง “คณะม็อบ” กับ “โควิด-19” คนส่วนใหญ่กลัวอะไรมากกว่า ? เพราะตัวแปรทั้งสองเรื่องคือตัวถ่วงรั้งระบบเศรษฐกิจของประเทศ “โมนิก้า” เลยอยากไล่เรียงเรื่องดังกล่าวอีกครั้ง เพื่อทำให้ทุกคนเห็นภาพต่าง ๆ ในประเทศได้ชัดเจนขึ้น และยังมองเห็นการเคลื่อนตัวของหุ้นไทยได้ชัดเจนอีกด้วยพะยะค่ะ
3 ธ.ค. 2563

เจาะกระดาน : โมนิก้าและทีมงาน
*กลายเป็นเรื่องเป็นราวขึ้นมาในทันที และกำลังเม้าท์แตกอย่างกว้างขวางว่า ระหว่าง “คณะม็อบ” กับ “โควิด-19” คนส่วนใหญ่กลัวอะไรมากกว่า ? เพราะตัวแปรทั้งสองเรื่องคือตัวถ่วงรั้งระบบเศรษฐกิจของประเทศ “โมนิก้า” เลยอยากไล่เรียงเรื่องดังกล่าวอีกครั้ง เพื่อทำให้ทุกคนเห็นภาพต่าง ๆ ในประเทศได้ชัดเจนขึ้น และยังมองเห็นการเคลื่อนตัวของหุ้นไทยได้ชัดเจนอีกด้วยพะยะค่ะ
*โดยเฉพาะในมุมของคณะราษฎรที่เรียกร้องเรื่องต่าง ๆ อย่างหยาบคาย และสร้างความเดือดร้อนในการใช้ชีวิตประจำวันไปทั่วทุกหัวระแหง กลายเป็นเรื่องที่น่ารำคาญมากกว่าส่งผลกระเทือนต่อเศรษฐกิจ “โมนิก้า” จึงมองประเด็นนี้ไม่มีนัยสำคัญสำหรับตลาดหุ้นไทย รวมทั้งเรื่องการเมืองที่ฝั่งรัฐบาลสร้างขึ้นมาเป็นเงื่อนไขจนนำไปสู่ปัญหามากมาย ตลาดหุ้นก็ไม่ให้ราคากับเรื่องนี้สักเท่าไหร่ ? (หุ้นชอบการเมืองชัดเจน ถ้าไม่ชัดเจนก็ขายทิ้ง แล้วย้อนกลับมาซื้อใหม่) นะคะ
*ส่วนการแพร่ระบาดของโควิด-19 กลับกลายเรื่องที่ทำให้ผู้คนทั่วไปกังวลมากกว่า เพราะส่งผลกระเทือนต่อการหมุนเงินในประเทศ และยังทำให้ระบบเศรษฐกิจที่กำลังเริ่มฟื้นตัว (นโยบายคนละครึ่งปังมาก) เริ่มสะดุดอีกครั้ง ซึ่งเห็นได้จากกิจกรรมของจังหวัดต่าง ๆ ที่กระตุ้นให้คนใช้เงินแผ่วลงไปดื้อ ๆ หลังจากมีคนลักลอบเข้าประเทศ จนนำไปสู่การแพร่ระบาดระลอกสอง ซึ่งเป็นการวัดฝีมือรัฐบาลไทยจะเอาอยู่ไหม ? เจ้าค่ะ
*ด้วยเหตุนี้ถึงทำให้ “โมนิก้า” มองการขยับตัวของดัชนีขึ้นมายืนอยู่ที่ระดับ 1,438.32 จุด บวกไป 20.37 จุด ด้วยมูลค่าการซื้อขาย 8.26 หมื่นล้านบาท ยังไม่สะท้อนปัจจัยลบที่เกริ่นนำไว้ทั้งหมด และการรับมือกับสถานการณ์ที่จะเกิดขึ้นในอนาคตก็ยังไม่ชัดเจน จึงควรระวังการเข้าเล่นเที่ยวนี้มากเป็นพิเศษ เพราะยังไม่มีการประเมินความเสียหายที่มีต่อระบบเศรษฐกิจไทยอยู่ในระดับไหนนะซี
*สถานการณ์ดังกล่าวทำให้ “โมนิก้า” มองการเคลื่อนตัวของน้องแบม BAM ไม่ได้อยู่บนพื้นฐานสักเท่าไหร่ บวกกับที่ผ่านมาเอาแต่เรื่องกำไรพิเศษทำให้ตัวเองโต เดี๊ยนถึงมองการขึ้นแรงในแต่ละครั้ง..ไม่มั่นคงเอาเสียเลย จึงไม่ขอสาธยายการยืนปิดที่ระดับ 22.30 บาท บวกไป 1.20 บาท หรือขึ้นไป 5.70% ด้วยมูลค่าการซื้อขาย 2.86 พันล้านบาท จะมีความยั่งยืนขนาดไหน (วันนี้หุ้นขึ้นแรงเพราะติดโผ SET50) นะจ๊ะ
*ส่วนรายที่เคาะขวามัน ๆ แบบไม่ต้องเกรงใจใคร “โมนิก้า” ขอแนะนำให้หันไปดูหุ้นตัวจี๊ดอย่าง IRPC ในทันที เพราะสเต็ปที่ทุกคนเข้าใจเป็นอย่างดีคือ ฟื้นจากความตาย ! และกำลังพบกับรุ่งอรุณแห่งความสดใส เดี๊ยนถึงมองการยืนปิดที่ระดับ 3.06 บาท บวกไป 0.22 บาท หรือขึ้นไป 7.75% ด้วยมูลค่าการซื้อขาย 1.91 พันล้านบาท คือบันไดอีกขั้นที่จะทำให้หุ้นวิ่งยาว ๆ โดยไม่ต้องกังวลอะไรอีกต่อไปเจ้าค่ะ
*ประเด็นข้างต้นทำให้ “โมนิก้า” ต้องหันไปมองหุ้น SHR เพื่อชี้ให้เห็นการวิ่งขึ้นมาปิดที่ 2.66 บาท บวกไป 0.26 บาท หรือขึ้นไป 10.80% ด้วยมูลค่าการซื้อขาย 221 ล้านบาท มันเป็นเกมที่ตั้งอยู่บนความหวังล้วน ๆ เพราะเมื่อเหลือบดูตัวเลข 9 เดือนปรากฏตัวแดงโร่ ย่อมเป็นจุดที่ทำให้ผู้คนตั้งคำถามการเล่นเที่ยวนี้จะยาวแค่ไหน ? จึงอยากให้แฟนคลับประเมินความเป็นไปได้ที่หุ้นจะวิ่งกลับไปหาบุ๊ก 4.80 บาทมีมากขนาดไหนด้วยนะคะ
*เรื่องข้างต้นทำให้ “โมนิก้า” ต้องเอ่ยถึงน้องสวย BEAUTY กันสักหน่อย เพราะการขึ้นมายืนปิดที่ระดับ 1.65 บาท บวกไป 0.10 บาท หรือขึ้นไป 6.45% ด้วยมูลค่าการซื้อขาย 372 ล้านบาท มาพร้อมกับการจัดโครงสร้างภายในเพื่อทำให้ตัวเองเทิร์นอะราวด์เร็วสุดแบบนี้ กลายเป็นช็อตที่ทำให้ขาลุยต้องเกาะติดมากเป็นพิเศษ และจากการประเมินเบื้องต้นน่าจะมีการเปลี่ยนแปลงที่เป็นรูปธรรมในไตรมาส 1 ปี 64 นะจะบอกให้
*ส่วนหุ้นก่อสร้างนวัตกรรมใหม่อย่างหุ้น RT ยังเป็นอะไรที่น่าสนใจมาก ๆ โดยเฉพาะในมุมของเป้าแรก 2.20 บาทเทียบกับราคาในกระดานที่ระดับ 2.02 บาท บวกไป 0.08 บาท หรือขึ้นไป 4.10% ด้วยมูลค่าการซื้อขาย 145 ล้านบาท “โมนิก้า” ฟันธงได้ทันทีว่า ยังมีมุมให้เล่นอีกพักใหญ่ ๆ บวกกับหุ้นโดนเขย่าจนสะเด็ดน้ำ เดี๊ยนถึงไม่วอร์รี่อะไรทั้งสิ้น เพราะงานนี้จะจัดแบบ “สั้น กลาง ยาว” หนูรับได้หมดคุณพี่ !